Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για μια κοινή θέση σχετικά με την έγκριση απόφασης της μικτής επιτροπής της σύμβασης της 20ής Μαΐου 1987 για το καθεστώς κοινής διαμετακόμισης και της μικτής επιτροπής της σύμβασης της 20ής Μαΐου 1987 για την απλούστευση των διατυπώσεων στο εμπόριο προϊόντων, όσον αφορά πρόσκληση προς την Εσθονία, τη Λετονία, τη Λιθουανία και τη Δημοκρατία της Σλοβενίας να προσχωρήσουν στις συμβάσεις αυτές

ΑΙΤΙΟΛΟΓΙΚΗ ΕΚΘΕΣΗ

Οι συμβάσεις του 1987 ΕΚ-ΕΖΕΣ για το κοινό καθεστώς διαμετακόμισης και την απλούστευση των διατυπώσεων κατά τις εμπορευματικές συναλλαγές (εφεξής: οι συμβάσεις) τη στιγμή αυτή έχουν 8 συμβαλλόμενα μέρη: την ΕΚ, τη Νορβηγία, την Ελβετία, την Ισλανδία, την Πολωνία, την Ουγγαρία, την Τσεχική Δημοκρατία και τη Σλοβακική Δημοκρατία.

Οι ακόλουθες χώρες ενδιαφέρονται να προσκληθούν και να προσχωρήσουν στις συμβάσεις: Εσθονία, Λετονία, Λιθουανία, Βουλγαρία, Ρουμανία, Σλοβενία και Τουρκία.

Με την ανακοίνωσή της της Επιτροπής και του Ευρωπαϊκού Κοινοβουλίου του Συμβουλίου της 31.5.2001 [1] η Επιτροπή καθόρισε τη στρατηγική της για την προετοιμασία των υποψηφίων χωρών για προσχώρηση στις συμβάσεις. Κεντρικό στοιχείο της προσέγγισης της Επιτροπής είναι ότι κάθε χώρα που υποβάλει αίτηση προσχώρησης στις συμβάσεις μπορεί να προσκληθεί να προσχωρήσει μόνον εφόσον είναι σε θέση να εφαρμόσει το σύνολο του κεκτημένου για την κοινή διαμετακόμιση και την απλούστευση των διατυπώσεων που ισχύει τη στιγμή αυτή, σε νομοθετικό λειτουργικό και ηλεκτρονικό επίπεδο. Όσον αφορά το τελευταίο αυτό σημείο, οι μόνες χώρες που μπορούν να προσκληθούν να προσχωρήσουν στις συμβάσεις είναι αυτές που διαθέτουν μηχανογραφημένο σύστημα διαμετακόμισης το οποίο πληροί τις νομικές, τεχνικές και χρηματοοικονομικές απαιτήσεις του νέου μηχανογραφημένου συστήματος διαμετακόμισης (NCTS) που ισχύει κατά τη στιγμή της πρόσκλησης.

[1] COM(2001) 289 τελικό

Η αξιολόγηση της συμμόρφωσης των χωρών προς τα καθορισθέντα κριτήρια πραγματοποιείται σε μεμονωμένη βάση και συνίσταται σε εξέταση της διοικητικής ικανότητας καθώς και στην πραγματοποίηση δοκιμών για τη σύνδεση στο NCTS. Οι υποψήφιες χώρες, με την υποστήριξη του PHARE, προβαίνουν τη στιγμή αυτή στις κατάλληλες ενέργειες ώστε να συνδεθούν με το NCTS εντός των επόμενων 18 μηνών.

Η ΕΚ, ως συμβαλλόμενο μέρος στις συμβάσεις, πρέπει να ορίσει κοινή θέση σύμφωνη με την πρόταση για πρόσκληση των νέων υποψηφίων χωρών να προσχωρήσουν στις συμβάσεις, μέσω απόφασης του Συμβουλίου σύμφωνα με το άρθρο 133 της συνθήκης ΕΚ. Για να μπορέσει να δημιουργηθεί το συντομότερο δυνατό η νομική βάση για τη χρήση του καθεστώτος κοινής διαμετακόμισης, αφού παρασχεθούν αποδείξεις ότι η υποψήφια χώρα πληροί τους καθορισθέντες όρους, θα ήταν προτιμότερο η απόφαση Συμβουλίου να αποτελέσει τη βάση αποδοχής για μία ομάδα χωρών, αρχής γενομένης με τις χώρες που είναι υποψήφιες για προσχώρηση στην ΕΕ μέχρι το 2004, και να ανατεθεί στην Επιτροπή, η οποία αντιπροσωπεύει την ΕΚ στο πλαίσιο των μικτών επιτροπών, η έναρξη της διαδικασία πρόσκλησης για την προσχώρηση των νέων χωρών εταίρων.

Η νόμιμη διαβεβαίωση από κοινοτικής πλευράς, ότι η συμμόρφωση των υποψηφίων χωρών με τα κριτήρια προσχώρησης θα οδηγήσει αυτόματα στη δυνατότητα προσχώρησης στις συμβάσεις, πιστεύεται ότι θα αποτελέσει όσες εκ των χωρών αυτών έχουν υλοποιήσει τις προτεραιότητες μηχανογράφησης και διασυνδεσιμότητας που υπαγορεύει η εταιρική σχέση για την προσχώρηση, κίνητρο να συνεχίσουν, ή και πιθανότητα να εντείνουν τις προσπάθειές τους. Τα θετικά αυτά αποτελέσματα για το καθεστώς τελωνειακής διαμετακόμισης θα εξακολουθήσουν να ισχύουν ακόμη και αν η προσχώρηση των χωρών αυτών στην ΕΕ πραγματοποιηθεί μεταγενέστερα, δεδομένου ότι οι συμβάσεις είναι πλήρως συμβατές με το κοινοτικό κεκτημένο.

Η προσχώρηση στις συμβάσεις θα ενισχύσει περαιτέρω την οικονομική και πολιτική ενοποίηση μεταξύ της ΕΚ και των υποψηφίων χωρών. Επιπλέον, η εφαρμογή του καθεστώτος κοινής διαμετακόμισης θα μπορούσε να συμβάλει σε μία ταχύτερη και σταδιακή κατάργηση των διατυπώσεων στα σύνορα που μελλοντικά θα καταστούν εσωτερικά σύνορα της ΕΚ. Με τον τρόπο αυτό, θα αντιμετωπιστεί εκ των προτέρων η κατάσταση που θα διαμορφωθεί μετά τη διεύρυνση, με την μετατόπιση των δραστηριοτήτων ελέγχου από τα τωρινά μελλοντικά εσωτερικά σύνορα προς τα μελλοντικά εξωτερικά σύνορα της ΕΚ και σε εσωτερικά τελωνεία.

Τέλος, η προσχώρηση στις συμβάσεις, εφόσον τηρηθεί ο όρος της μηχανογράφησης, θα μειώσει περισσότερο τη χρήση του συστήματος διαμετακόμισης TIR (που βασίζεται στο χαρτί), προς ένα περισσότερο σύγχρονο και αποτελεσματικότερο, λόγω των μειωμένων δυνατοτήτων παραποίησής του, κοινοτικού/κοινού συστήματος διαμετακόμισης.

Η παρούσα απόφαση του Συμβουλίου πιστεύεται ότι θα αποτελέσει τη βάση για την πρώτη πρόσκληση προσχώρησης που θα απευθυνθεί στη Δημοκρατία της Σλοβενίας η οποία πρέπει να είναι έτοιμη να συμμορφωθεί με τους όρους της προσχώρησης στα τέλη του 2002. Η Επιτροπή θα προτείνει αποφάσεις των μικτών επιτροπών που έχουν συσταθεί και από τις δύο συμβάσεις, και θα αρχίσει τη διαδικασία έγκρισης των προσκλήσεων που θα απευθυνθούν σε κάθε υποψήφια χώρα η οποία συμμορφώνεται προς τους τεχνικούς όρους προσχώρησης στις συμβάσεις, αφότου η συμμόρφωση αυτή έχει διαπιστωθεί από την Επιτροπή μετά από διαβουλεύσεις με τους τελωνειακούς εμπειρογνώμονες των κρατών μελών.

2002/0113 (ACC)

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για μια κοινή θέση σχετικά με την έγκριση απόφασης της μικτής επιτροπής της σύμβασης της 20ής Μαΐου 1987 για το καθεστώς κοινής διαμετακόμισης και της μικτής επιτροπής της σύμβασης της 20ής Μαΐου 1987 για την απλούστευση των διατυπώσεων στο εμπόριο προϊόντων, όσον αφορά πρόσκληση προς την Εσθονία, τη Λετονία, τη Λιθουανία και τη Δημοκρατία της Σλοβενίας να προσχωρήσουν στις συμβάσεις αυτές

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδιαίτερα το άρθρο 133 σε συνδυασμό με το άρθρο 300 παράγραφος 2 πρώτη πρόταση,

την πρόταση της Επιτροπής,

Εκτιμώντας τα εξής :

(1) Το άρθρο 15 της σύμβασης για το κοινό καθεστώς διαμετακόμισης [2] αναθέτει στην μικτή επιτροπή που έχει συσταθεί με τη εν λόγω σύμβαση να εγκρίνει με απόφαση προσκλήσεις προς τρίτες χώρες, κατά την έννοια του άρθρου 3 παράγραφος 1 περίπτωση γ, με σκοπό την προσχώρησή τους στην εν λόγω σύμβαση σύμφωνα με το άρθρο 15α.

[2] ΕΕ αριθ. L 226, της 13. 8. 1987, σ. 2.

(2) Το άρθρο 11 της σύμβασης για την απλούστευση των διατυπώσεων κατά τις εμπορευματικές συναλλαγές [3] αναθέτει στην μικτή επιτροπή που έχει συσταθεί με την εν λόγω σύμβαση να εγκρίνει με απόφαση προσκλήσεις προς τρίτες χώρες κατά την έννοια του άρθρου 3 παράγραφος 1 περίπτωση γ, με σκοπό την προσχώρησή τους στην εν λόγω σύμβαση σύμφωνα με το άρθρο 11α.

[3] ΕΕ αριθ. L 134, της 22. 5. 1987, σ. 2.

ΑΠΟΦΑΣΙΖΕΙ:

Άρθρο 1

Εγκρίνονται οι αποφάσεις της μικτής επιτροπής ΕΚ-ΕΖΕΣ για το κοινό καθεστώς διαμετακόμισης, όσον αφορά τις προσκλήσεις προς την Εσθονία, τη Λετονία, τη Λιθουανία και τη Δημοκρατία της Σλοβενίας να προσχωρήσουν στη σύμβαση της 20ής Μαΐου 1987 για το κοινό καθεστώς διαμετακόμισης, οι οποίες θα απευθυνθούν σε κάθε μία από τις χώρες αυτές ώστε να τους επιτρέψουν να προσχωρήσουν στη σύμβαση.

Άρθρο 2

Εγκρίνονται οι αποφάσεις της μικτής επιτροπής ΕΚ-ΕΖΕΣ για την απλούστευση των διατυπώσεων κατά τις εμπορευματικές συναλλαγές, όσον αφορά τις προσκλήσεις προς την Εσθονία, τη Λετονία, τη Λιθουανία και τη Δημοκρατία της Σλοβενίας να προσχωρήσουν στη σύμβαση της 20ής Μαΐου 1987 για την απλούστευση των διατυπώσεων κατά τις εμπορευματικές συναλλαγές, οι οποίες θα απευθυνθούν σε κάθε μία από τις χώρες αυτές ώστε να τους επιτρέψουν να προσχωρήσουν στη σύμβαση.

Άρθρο 3

Αφού διαπιστωθεί η συμμόρφωση προς τους τεχνικούς όρους της προσχώρησης κάθε υποψήφιας χώρας, ο αντιπρόσωπος της ΕΚ στις μικτές επιτροπές προτείνει αποφάσεις για να προσκληθεί κάθε μία από τις εν λόγω χώρες να προσχωρήσουν στη σύμβαση, και ψηφίζει τις αποφάσεις αυτές, σύμφωνα με τα άρθρα 1 και 2.

Βρυξέλλες, [...]

Για το Συμβούλιο

Ο Πρόεδρος

[...]

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας πολιτικής: ΤΕΛΩΝΕΙΑ

Δραστηριότητα(ες): --

Η πρόταση δεν έχει δημοσιονομικές επιπτώσεις (αφορά τεχνικές πτυχές σχετικά με ένα μέτρο εφαρμογής)